Virallinen lehti nro C 341 , 09/11/1998 s. 0123



A4-0330/98 Päätöslauselma komission tiedonannosta neuvostolle: EHTY:n perustamissopimuksen voimassaolon päättyminen - Rahoitustoiminta (KOM(97)0506 - C4-0573/97) Euroopan parlamentti, joka - ottaa huomioon komission tiedonannon neuvostolle (KOM(97)0506 - C4-0573/97), - ottaa huomioon EHTY:n perustamissopimuksen ja erityisesti sen 95 artiklan, - ottaa huomioon 15. marraskuuta 1996 antamansa päätöslauselman EHTY:n toimien sisällyttämisestä Euroopan unionin talousarvioon ((EYVL C 362, 2.12.1996, s. 327.)), - ottaa huomioon neuvoston 10. heinäkuuta 1998 antaman päätöslauselman 9428/98 Euroopan hiili- ja teräsyhteisön perustamissopimuksen voimassaolon päättymisestä, - ottaa huomioon EHTY:n neuvoa-antavan komitean 2. huhtikuuta 1998 antaman päätöslauselman hiilen ja teräksen sisällyttämisestä yhteisön viidenteen tutkimuksen ja kehityksen puiteohjelmaan (1998 - 2002), - ottaa huomioon budjettivaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan, tutkimusta, teknologista kehittämistä ja energia-asioita käsittelevän valiokunnan sekä talousarvion valvontavaliokunnan lausunnot (A4-0330/98), A. ottaa huomioon, että komission tiedonannon neuvostolle ja parlamentille EHTY:n perustamissopimuksen tulevaisuudesta (SEC(91)0407) ja 29. huhtikuuta 1991 ja 24. marraskuuta 1992 pidettyjen teollisuusministerien neuvoston kokousten johdosta päätettiin, että EHTY:n perustamissopimuksen voimassaolo lakkaa 23. heinäkuuta 2002, B. ottaa huomioon, että EHTY:n perustamissopimuksen puitteissa toteutetut toimet, jotka on rahoitettu veronluonteisilla tuloilla, ovat mahdollistaneet alakohtaisen ja pitkälle yhdentyneen politiikan toteuttamisen, C. katsoo, että EHTY:n rahoittamat taloudelliset ja sosiaaliset avustukset ovat auttaneet hiili- ja terästeollisuutta selviytymään viime vuosikymmenten suurista kriiseistä, D. ottaa huomioon, että hiili- ja terästeollisuuden rakenneuudistuksia ei ole viety päätökseen, ja että näillä aloilla menetetään edelleen työpaikkoja, E. katsoo näin ollen, että EHTY:n talousarviosta maksettavat tuet ovat yhä tarpeen rakenneuudistusten vaikutuksista kärsivillä alueilla, F. ottaa huomioon, että perustamissopimuksen 56 artiklan mukaisesti myönnettyjen mukautus- ja tuotantosuunnan muutostukien lisäksi 55 artiklan ansiosta on ollut mahdollista ottaa käyttöön tutkimustuki, joka on osoittautunut erityisen tehokkaaksi ja tuottavaksi, G. katsoo, että EHTY:n toimien lakkauttaminen on tosiasiallisesti käynnistynyt, sillä uusia varoja ei tule käyttöön ja meneillään olevat toimet rahoitetaan pelkästään varauksista; 1. Palauttaa mieliin kiinnittäneensä ensimmäisenä toimielimenä huomiota EHTY:n toimien talousarvioon sisällyttämiseen edellä mainitussa 15. marraskuuta 1996 antamassaan päätöslauselmassa, johon ensin komissio ja sen jälkeen neuvosto vastasi; 2. Pitää hyväksyttävänä toimintasuunnitelmaa, jonka mukaan EHTY:n varat ja velat sekä niiden hallinta voidaan siirtää jäljelle jääville yhteisöille; 3. Hyväksyy komission suuntaviivat, joiden mukaan kaikki varat siirretään unionin yleiseen talousarvioon tiettyyn tarkoitukseen sidottuna tulona; 4. Katsoo tämän johdosta, että parlamentin kuuleminen yhtenä budjettivallan käyttäjänä ja sen hyväksyntä ovat tarpeen samoin perustein kuin neuvoston; 5. Toistaa edellä mainitun 15. marraskuuta 1996 antamansa päätöslauselman 33 kohdassa ilmaisemansa kannan, jonka mukaan EHTY:n kokoamat varat ja varaukset, joiden määrän komissio vihdoin sai arvioitua tiedonannossaan, muodostavat perustettavan eurooppalaisen hiili- ja terässäätiön tai -viraston pääoman; 6. Suosittelee, että purkamistilassa olevan EHTY:n omaisuudesta muodostetun pääoman korot maksetaan yleiseen talousarvioon vuosittaisena tulona, joka on sidottu hiili- ja teräsalojen tutkimusohjelmiin siten, että hiilialan tutkimukseen osoitetaan 1/3 ja teräsalan tutkimukseen 2/3 varoista; 7. Katsoo näin ollen, että parlamentilla ja neuvostolla on valtuudet vahvistaa monivuotisten ohjelmien suuntaviivat ad hoc -menettelyn mukaisesti, joka määritetään, kun EHTY:n omaisuus siirtyy jäljelle jääville yhteisöille; 8. Pyytää komissiota tekemään kyseisen säätiön tai viraston rakenteeseen sekä sen oikeudellisiin puitteisiin, kokoonpanoon ja toimintaan liittyviä konkreettisia ehdotuksia; 9. Uskoo, että lisävalmisteluja on suoritettava ennen tehtäväkuvauksen, toimivaltuuksien, organisaatiokaavion ja toimintasuunnitelman esittämistä parlamentille, ja vahvistaa, että sillä on vakaa aikomus kiinnittää suurta huomiota EHTY:ä seuraavan uuden säätiön/viraston valvontaan; 10. Pahoittelee, että neuvosto ei ole päässyt sopimukseen puoltavan lausunnon antamisesta komission ehdottamasta 60 miljoonan euron siirrosta yleiseen talousarvioon eikä siten ole voinut antaa myönteistä merkkiä ensimmäiselle EHTY:yn sisällyttämisvaiheelle ja ylijäämävarausten budjetoimiseksi EHTY:n perustamissopimuksen tavoitteita vastaavia menoja varten; Talous- ja teollisuuspolitiikkaan liittyvät näkökohdat 11. Pitää myönteisenä komission tiedonantoa EHTY:n perustamissopimuksen päättymisestä sekä siinä tehtyjä ehdotuksia EHTY:n omaisuuden tulevasta käytöstä; 12. Pitää EHTY:n tutkimuksen edistämistä esimerkillisenä ottaen huomioon sen tehokkuuden, läheiset suhteet teollisuuteen sekä tutkijaverkoston luomisen; 13. Katsoo, että riippumaton säätiö olisi hyvä ratkaisu, mutta pitää kuitenkin tällaista tutkimuksen edistämismuotoa tällä hetkellä poliittisesti mahdottomana toteuttaa; 14. On sitä mieltä, että EHTY:n omaisuus olisi siirrettävä vuoden 2002 jälkeen jäljelle jääville yhteisöille; 15. Pitää myönteisenä, että komissio huolehtii varojen hallinnasta, mikäli se tuottaa omaisuudelle mahdollisimman suuret korkotulot ja omaisuus sijoitetaan mahdollisimman turvallisesti; 16. Yhtyy ehdotukseen siitä, että kaikki omaisuudesta saadut korkotulot sijoitetaan hiili- ja teräsalojen tutkimuksen edistämiseen; 17. Pitää välttämättömänä, ettei tutkimusrahasto kavenna hiili- ja terästeollisuuden tasa-arvoisia mahdollisuuksia päästä osalliseksi EU:n yleisistä tukivälineistä; 18. Puoltaa periaatteessa sitä, ettei tutkimusrahastoa rajoiteta ajallisesti, mutta vaatii kuitenkin asianmukaista jaksoittaista arviointia EU:n yleisten tutkimuksen puiteohjelmien tahdissa; 19. Uskoo, että tämän tutkimuksen edistämistä koskevan hallinnon olisi pysyttäydyttävä EHTY:n tutkimuksen edistämisen hyviksi havaituissa perustekijöissä ja että tähän pitäisi sisältyä myös vuoropuhelu työmarkkinaosapuolten kanssa; 20. Pitää myönteisenä Amsterdamin Eurooppa-neuvoston päätöstä antaa tutkimusrahastosta tukea myös hiili- ja terästeollisuuteen liittyville aloille, sillä raaka-aineen valmistajien ja käyttäjien tutkimuksella on tulevaisuudessa huomattavan suuri merkitys; 21. Katsoo, että Euroopan komission ehdotus tukea myös esimerkiksi biomassan alalla tehtävää tutkimusta on asiaankuulumaton, sillä tämä ala ei liity suoraan hiilialaan; 22. Katsoo, että uusien teräsraaka-aineiden kehittämismahdollisuuksia on hyödynnetty vain vähän ja toivoo suurempaa panostusta erityisesti tämän alan tutkimukseen; 23. Odottaa, että tähän asti harjoitetulla yhteiskuntatutkimuksella on myös vastaisuudessa asianmukainen asema teknologisen tutkimuksen rinnalla; 24. Toivoo, että tutkimusvarojen jako suuntautuisi ainakin ensimmäisten vuosien aikana sen mukaan, mikä on alan osuus varojen synnyssä; 25. On sitä mieltä, että uusien jäsenvaltioiden olisi voitava osallistua tähän tutkimusrahastoon, mikäli ne maksavat asianmukaisen maksun rahastolle, jolloin teknisen kokemuksen siirto mahdollistuu; 26. Pyytää komissiota laatimaan tiedonannon EHTY:n perustamissopimuksen muista kuin varainhoidollisista seikoista sekä erityisesti sosiaalisista kysymyksistä, kilpailujärjestelyistä ja tilastojärjestelmästä. Energia-alaan ja tutkimukseen liittyvät näkökohdat 27. Toteaa, että erinomaisen tutkimustyön ansiosta Euroopan unionin hiili- ja terästeollisuudella on maailmanlaajuinen kilpailuetu; katsoo, että tämä kilpailuetu ja sen mukainen tutkimuksen osuus hiili- ja terästeollisuudessa on säilytettävä, ja niitä on parannettava kaikin unionin käytettävissä olevien keinoin; 28. On vakuuttunut siitä, että hiili- ja teräsalojen merkitys kasvaa huomattavasti sen seurauksena, että EU laajenee myös KIE-maiden alueelle; laajentuneen EU:n hiilentuotanto kaksinkertaistuisi nykyisestä ja teräksentuotanto kasvaisi myös selvästi, kun otetaan huomioon maat, joiden kanssa on aloitettu neuvottelut; katsoo, että tästä syystä erityinen tutkimustoiminta parantaisi selvästi kyseisissä maissa toteutettavien nykyaikaistamis- ja rakenneuudistusohjelmien mahdollisuuksia; 29. Pyytää komissiota ja neuvostoa ryhtymään kaikkiin mahdollisiin toimiin, jotta EHTY:n tutkimusohjelmia hallinnoitaessa ja järjesteltäessä vuosien mittaan kerättyä sisäistä ja ulkoista tietotaitoa ylläpidetään ja hyödynnetään; 30. Pyytää komissiota selvittämään, missä määrin EHTY:n tutkimustehtävät voidaan tulevaisuudessa hoitaa hiili- ja teräsalojen tutkimusta hoitavassa yksikössä, joka hyödyntäisi yhteisen tutkimuskeskuksen infrastruktuuria, jos sillä ei ole omaa sihteeristöä; 31. Ehdottaa, että paikan päällä suoritettavan hiilen kaasutuksen ja entisten kaivosten valvontajärjestelyjen tutkimus sisällytetään tulevaan alakohtaiseen tutkimusohjelmaan, joka rahoitetaan tiedonannossa ehdotetulla tavalla; 32. Toteaa, että käyttämällä tehokkaasti ja esikuvallisesti tutkimukseen suunnattuja voimavaroja EHTY:n puitteissa Euroopan hiili- ja terästeollisuus on saavuttanut huomattavia kilpailuetuja; katsoo, että näin on voitu muun muassa välttyä siltä, että laitokset fosforin poistamiseksi raakaraudasta voitaisiin toteuttaa ainoastaan japanilaisten lisenssien turvin; ottaa huomioon, että näin hiili- ja terästeollisuudelle on aikaansaatu vähintään 46 miljoonan euron säästö; 33. Ehdottaa, että alakohtaisiin tutkimusohjelmiin tulisi kuulua myös henkistä omaisuutta koskevat oikeudet ja tulosten levittäminen pk-yrityksille; 34. Painottaa, että on tärkeää saattaa päätökseen noin 80 miljoonan euron (nykyhinnoin) vähittäinen sisällyttäminen vuosittain viidenteen puiteohjelmaan käytettäväksi hiili- ja terästeollisuuden toimintaa (tuottajat, käyttäjät ja työntekijät) koskevaan tutkimukseen; 35. Ehdottaa, että viidennen puiteohjelman avaintoimintoon, joka koskee taloudellista ja tehokasta energianhankintaa Euroopan kilpailukyvyn varmistamiseksi, kuuluvassa energialähteiden etsinnän, erottelun ja tuotannon tehokkuuden parantamista koskevassa kohdassa ei rajoituttaisi hiilivetyihin, kuten neuvoston vahvistamassa yhteisessä kannassa, vaan sitä sovellettaisiin kaikkiin fossiilisiin polttoaineisiin; ottaa huomioon, että EHTY:n neuvoa-antava komitea on tästä asiasta yhtä mieltä; 36. Ottaa huomioon hiili- ja terästeollisuuden merkityksen eräille jäsenyyttä hakeneille maille ja kehottaa komissiota tekemään ehdotuksia siitä, kuinka ne voivat osallistua jatkossa tehtävään hiili- ja teräsalojen tutkimukseen ja maksaa vastaavasti osuuksia, jos jäsenyys toteutuu EHTY:n perustamissopimuksen voimassaolon päätyttyä; 37. Katsoo, että tutkimusmäärärahat on jaettava suhteessa kulloisenkin teollisuudenalan maksamiin rahoitusosuuksiin. 38. Kehottaa puhemiestään välittämään tämän lausunnon komissiolle ja neuvostolle.